**Obchodná verejná súťaž**

**podľa § 281 – 288 Obchodného zákonníka v platnom znení**

**a podľa § 9a zákona č. 138/1991 Zb. o majetku obcí v platnom znení**

**SÚŤAŽNÉ PODMIENKY**

**Predaj nehnuteľností:**

**„Pozemky v území priemyselnej zóny na Bratislavskej ulici“**

**čl. I**

**Vyhlasovateľ**

Názov: Mesto Trenčín

Sídlo: Mierové nám. 1/2, 911 64 Trenčín

Zastúpený: Mgr. Richardom Rybníčkom, primátorom mesta Trenčín

IČO: 00312037

DIČ: 2021079995

Bankové spojenie: ČSOB, a.s. korporátna pobočka Trenčín

IBAN: SK61 7500 0000 0000 2558 1243

SWIFT/BIX: CEKOSKBX

(ďalej len „Mesto Trenčín“ alebo „vyhlasovateľ“)

**čl. II**

**Predmet obchodnej verejnej súťaže**

1/ Mesto Trenčín vyhlasuje súťaž o najvhodnejší návrh na uzavretie kúpnej zmluvy, predmetom ktorej bude prevod vlastníckeho práva k nehnuteľnostiam: **„Pozemky v území priemyselnej zóny na Bratislavskej ulici“** v k.ú. Záblatie, a to:

* **C-KN parc. č. 801/1** ostatná plocha o výmere 11548 m2
* **C-KN parc. č. 803/30** ostatná plocha o výmere 10000 m2

oba zapísané na LV č. 1 ako vlastník Mesto Trenčín v podiele 1/1-ina**.**

**2/ Minimálna celková kúpna cena**, ktorú vyhlasovateľ požaduje za predaj nehnuteľností je **646.440,00** **€.** V prípade, ak žiadny z predložených návrhov nebude obsahovať návrh rovnej alebo vyššej kúpnej ceny, ako je vyššie uvedená minimálna cena, vyhlasovateľ odmietne všetky návrhy.

3/ Výsledkom obchodnej verejnej súťaže bude uzatvorenie Kúpnej zmluvy, ktorej znenie tvorí prílohu č. 2 týchto súťažných podmienok, a na dodržaní znenia ktorej vyhlasovateľ trvá. Predmetom zmluvy je dohoda medzi vyhlasovateľom ako predávajúcim a navrhovateľom ako kupujúcim o podmienkach prevodu vlastníckeho práva k Predmetu kúpy za kúpnu cenu, ktorá bude výsledkom obchodnej verejnej súťaže.

4/ Vyhlasovateľ zároveň oznamuje, že po uplynutí lehoty na predloženie návrhov bude uskutočnená elektronická aukcia, v ktorej budú môcť jednotliví navrhovatelia ešte upravovať svoje ponukové ceny. **Minimálny krok zvýšenia ceny v elektronickej aukcii predstavuje 5.000,00 €.** Účasť v elektronickej aukcii však nie je povinná. Bližšie podrobnosti sú uvedené v čl. VIII. týchto podmienok.

5/ V prípade, ak bude vyhlasovateľovi doručená len jedna cenová ponuka, vyhlasovateľ si vyhradzuje právo rozhodnúť o tom, že elektronická aukcia sa neuskutoční a platí návrh podaný v zmysle čl. V. týchto podmienok.

**čl. III.**

**Osobitné podmienky**

1/ Predmetom prevodu sú pozemky nachádzajúce sa v území priemyselnej zóny na Bratislavskej ulici v Trenčíne, v k.ú. Záblatie, na ktorých v zmysle vykonaného „Geologického prieskumu životného prostredia na parc. č. 801/1, 803/30, k.ú. Záblatie“ bola zistená ekologická záťaž. Záverečná správa z vykonaného geologického prieskumu je prílohou č. 3 k vyhlásenej obchodnej verejnej súťaži.

2/ Úspešný navrhovateľ ako kupujúci bude v kúpnej zmluve zaviazaný:

a) v lehote do 12 mesiacov odo dňa, kedy kupujúci nadobudne vlastnícke právo k prevádzanej nehnuteľnosti podať úplný návrh kupujúceho na vydanie rozhodnutia (rozhodnutia o umiestnení stavby, územného rozhodnutia, stavebného povolenia, príp. iného rozhodnutia oprávňujúceho kupujúceho v zmysle platnej právnej úpravy uskutočniť dohodnutý druh výstavby na príslušný orgán,

b) pokračovať v príslušnom konaní riadne a bez prieťahov a poskytovať súčinnosti smerujúcu k vydaniu príslušných rozhodnutí, tak aby do ďalších 24 mesiacov odo dňa podania návrhu na vydanie rozhodnutia uvedeného v písm. a) získal právoplatné stavebné povolenie alebo iné rozhodnutie oprávňujúce kupujúceho v zmysle platnej právnej úpravy uskutočniť dohodnutý druh výstavby a

c) ukončiť na prevádzanej nehnuteľnosti výstavbu, za účelom ktorej sa nehnuteľnosť predáva, a to najneskôr do 24 mesiacov odo dňa nadobudnutia právoplatnosti stavebného povolenia alebo iného rozhodnutia oprávňujúceho kupujúceho v zmysle platnej právnej úpravy uskutočniť dohodnutý druh výstavby, pokiaľ Mestské zastupiteľstvo v Trenčíne neurčí v individuálnom prípade pri schvaľovaní prevodu alebo kedykoľvek pred uplynutím lehoty 24 mesiacov odo dňa nadobudnutia právoplatnosti stavebného povolenia iný termín ukončenia výstavby. Za deň ukončenia výstavby sa pre účely tejto zmluvy považuje deň, v ktorý nadobudne právoplatnosť kolaudačné rozhodnutie alebo iné rovnocenné povolenie oprávňujúce užívať stavbu, ktorá je predmetom výstavby, pričom v prípade, ak je predmetom viac stavieb sa za deň ukončenia výstavby považuje deň, v ktorý nadobudne právoplatnosť kolaudačné rozhodnutie alebo iné rovnocenné povolenie oprávňujúce užívať stavbu, ktorá bola skolaudovaná ako posledná.

d) realizovať vo vyššie uvedených lehotách dohodnutý druh výstavby v súlade s platným územným plánom - definovaným regulatívom UV 01 – Výrobné územie – priemyselný park, s maximálnou výškou zástavby 2NP a so zastavanosťou na 80% a podielom zelene 10%.

e) v prípade nedodržania ktoréhokoľvek zo záväzkov uvedených v písmene a), b), c) a/alebo d) má predávajúci právo na zmluvnú pokutu vo výške 10% z ceny prevádzanej nehnuteľnosti, a to za každé porušenie ktoréhokoľvek zo záväzkov uvedených v písmene a), b), c) a/alebo d). Predávajúci má zároveň pri porušení ktoréhokoľvek zo záväzkov uvedených v písmene a), b), c) a/alebo d) právo odstúpiť od zmluvy, pričom nárok na úhradu zmluvnej pokuty týmto nie je dotknutý. Vyššie uvedenými zmluvnými pokutami nie je dotknutý nárok predávajúceho na náhradu škody, ktorá vznikla v dôsledku porušenia ktoréhokoľvek zo záväzkov vyplývajúcich z odsekov v písmene a), b) a/alebo c) v plnej výške, a to aj v prípade, ak vzniknutá škoda prevyšuje výšku zmluvnej pokuty.

3/ Úspešný navrhovateľ ako kupujúci doplní do návrhu kúpnej zmluvy účel kúpy – **konkrétny druh výstavby** v zmysle platného Územného plánu mesta Trenčín.

4/ Úspešný navrhovateľ podpisom kúpnej zmluvy prehlási, že

1. bol oboznámený s výsledkami geologického prieskumu popísanými v dokumente „Geologický prieskum životného prostredia na parc.č. 801/1, 803/30, k.ú. Záblatie“,
2. si je vedomý existencie predmetnej ekologickej záťaže na prevádzanej nehnuteľnosti a všetkých obmedzení súvisiacich s jej existenciou, najmä prípadnej nutnosti odstránenia tejto ekologickej záťaže pred uskutočnením dohodnutej výstavby podľa zmluvy,
3. kupuje prevádzanú nehnuteľnosť v stave, v akom sa nachádza ku dňu uzatvorenia zmluvy (vrátane jestvujúcej ekologickej záťaže), t.j. kupujúci si nebude uplatňovať u predávajúceho v budúcnosti žiadne vady prevádzanej nehnuteľnosti z titulu existencie predmetnej ekologickej záťaže.

5/ S ohľadom na skutočnosť, že Mesto Trenčín nie je pôvodcom ekologickej záťaže, úspešný navrhovateľ sa podpisom kúpnej zmluvy zaviaže nahradiť mestu Trenčín všetky náklady na vypracovanie a realizáciu plánu prác na odstránenie tejto záťaže v prípade, ak ako povinná osoba podľa § 4 zákona č. 409/2011 Z.z. o  niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov, prípadne jedna z povinných osôb, bude určené Mesto Trenčín a bude povinné túto ekologickú záťaž odstrániť.

**čl. IV**

**Lehota na predkladanie ponúk a požadovaný obsah ponuky**

1/ Ponuky vyhotovené v súlade so súťažnými podmienkami musia byť doručené výhradne elektronicky **do termínu 04.08.2023 do 10,00 hod.**. V prípade, ak navrhovateľ predloží listinnú ponuku, vyhlasovateľ na ňu nebude prihliadať.

2/ Na ponuku predloženú po uplynutí lehoty na predkladanie ponúk vyhlasovateľ obchodnej verejnej súťaže nebude prihliadať. Ponuka navrhovateľa predložená po uplynutí lehoty na predkladanie ponúk sa elektronicky neotvorí.

**3/ Ponuka musí obsahovať nasledovné doklady a dokumenty:**

1. doklad o zložení finančnej zábezpeky
2. návrh kúpnej zmluvy s doplneným účelom kúpy – konkrétnym druhom výstavby v zmysle platného Územného plánu mesta Trenčín
3. čestné vyhlásenie navrhovateľa, ktoré je prílohou č. 1 týchto podmienok, podpísané oprávneným zástupcom (zástupcami) navrhovateľa
4. musí byť vyplnený elektronický formulár s celkovou cenou.

**čl. V**

**Spôsob a miesto predkladania ponúk**

1/ Navrhovateľ predkladá ponuku v elektronickej podobe v lehote na predkladanie ponúk. Ponuka musí byť vyhotovená elektronicky a vložená do systému JOSEPHINE umiestnenom na webovej adrese https://josephine.proebiz.com /.

**Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovej adrese** [**https://josephine.proebiz.com/**](https://josephine.proebiz.com/)

[**https://josephine.proebiz.com/sk/tender/43688/summary**](https://josephine.proebiz.com/sk/tender/43688/summary)

2/ Pokiaľ sa v týchto súťažných podmienkach hovorí o predložení/zaslaní ponuky, dokumentov a pod. má sa za to, že sa jedná výlučne o elektronické predloženie dokumentov (tak zo strany navrhovateľa ako aj vyhlasovateľa obchodnej verejnej súťaže)**.** Vyhlasovateľ pri vyhodnocovaní ponúk môže požiadať navrhovateľa o predloženie dokumentov (originálov alebo overených kópii), ktoré boli obsahom elektronickej ponuky. Vyhlasovateľ pristúpi k žiadosti o predloženie papierovej formy dokumentu len výnimočne, napr. v prípade pochybnosti o autenticite alebo nepozmenenia elektronicky predloženého dokladu.

3/ Pri vkladaní ponuky navrhovateľ postupuje nasledovne: dokumenty navrhovateľ vkladá v okne „PONUKY“ v časti „Ponuka (súbor priloží uchádzač cez tlačidlo +)“. V prípade otázok týkajúcich sa registrácie a vloženia ponúk do daného systému môže navrhovateľ kontaktovať správcu systému [houston@proebiz.com](mailto:houston@proebiz.com) alebo telefonicky +421 220 255 999.

4/ Každá ponuka, ktorú vyhlasovateľ príjme v lehote na predkladanie ponúk v rámci systému JOSEPHINE, bude prijatá na vyhodnotenie. **Preto iné miesto na predloženie ponuky ako uvedené v tejto výzve vyhlasovateľ neuzná.** Ponuky predložené po uplynutí lehoty na predloženie ponúk (pri elektronickom podaní je rozhodujúci serverový čas vyhlasovateľa), nebudú zaradené do vyhodnotenia.

**čl. VI.**

**Komunikácia a vysvetľovanie**

1/ Akákoľvek komunikácia (ďalej len „komunikácia“) medzi vyhlasovateľom a navrhovateľmi sa bude uskutočňovať v štátnom (slovenskom) jazyku, prípadne v českom jazyku a spôsobom, ktorý zabezpečí úplnosť a obsah týchto údajov uvedených v ponuke a zaručí ochranu dôverných a osobných údajov uvedených v týchto dokumentoch.

2/ Vyhlasovateľ bude pri komunikácii s navrhovateľmi postupovať výlučne prostredníctvom komunikačného rozhrania systému JOSEPHINE. Na akúkoľvek inú formu komunikácie nebude prihliadané.

3/ Všetky dokumenty (vrátane návrhu Kúpnej zmluvy) musia byť predložené vyhlasovateľovi elektronicky, ako scan originálu alebo úradne overenej kópie dokumentu, pokiaľ nie je výslovne uvedené inak.

4/ JOSEPHINE je webová aplikácia na doméne <https://josephine.proebiz.com>.

**Link na systém JOSEPHINE, kde budú zverejnené všetky dokumenty k tejto súťaži:**

[**https://josephine.proebiz.com/sk/tender/43688/summary**](https://josephine.proebiz.com/sk/tender/43688/summary)

5/ Na bezproblémové používanie systému JOSEPHINE je nutné používať jeden z podporovaných internetových prehliadačov:

- Mozilla Firefox verzia 13.0 a vyššia alebo

- Google Chrome

- Microsoft Edge

6/ Pravidlá pre doručovanie – zásielka sa považuje za doručenú navrhovateľovi ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE a to v súlade s funkcionalitou systému.

7/ Ak je odosielateľom zásielky vyhlasovateľ, tak navrhovateľovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia o tom, že k predmetnej súťaži existuje nová zásielka/správa. Navrhovateľ sa prihlási do systému a v komunikačnom rozhraní súťaže bude mať zobrazený obsah komunikácie – zásielky, správy. Navrhovateľ si môže v komunikačnom rozhraní zobraziť celú históriu o svojej komunikácii s vyhlasovateľom. Pre elimináciu problémov pri komunikácii Vám odporúčame tento kontaktný mail si pravidelne sledovať (vrátane spamu), dbať, aby nebola schránka plná a podobne.

8/ Ak je odosielateľom zásielky navrhovateľ, tak po prihlásení do systému a k predmetnej súťaži môže prostredníctvom komunikačného rozhrania odosielať správy a potrebné prílohy vyhlasovateľovi. Takáto zásielka sa považuje za doručenú vyhlasovateľovi okamihom jej odoslania v systéme JOSEPHINE v súlade s funkcionalitou systému.

9/ Vyhlasovateľ odporúča navrhovateľom, ktorí si vyhľadali túto obchodnú verejnú súťaž prostredníctvom webovej stránky vyhlasovateľa, resp. v systéme JOSEPHINE (https://josephine.proebiz.com), a zároveň ktorí chcú byť informovaní o prípadných aktualizáciách týkajúcich sa konkrétnej súťaže prostredníctvom notifikačných e-mailov, aby v danej súťaži zaklikli tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované navrhovateľom, ktorí sú evidovaní na elektronickom liste záujemcov pri danej súťaži.

Navrhovateľ má možnosť sa registrovať do systému JOSEPHINE pomocou hesla alebo aj pomocou občianskeho preukazu s elektronickým čipom a bezpečnostným osobnostným kódom (eID) .

10/ Predkladanie ponúk je umožnené iba autentifikovaným navrhovateľom. Autentifikáciu je možné vykonať týmito spôsobmi:

a) v systéme JOSEPHINE registráciou a prihlásením pomocou občianskeho preukazu s elektronickým čipom a bezpečnostným osobnostným kódom (eID). V systéme je autentifikovaná spoločnosť, ktorú pomocou eID registruje štatutár danej spoločnosti. Autentifikáciu vykonáva poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom

b) nahraním kvalifikovaného elektronického podpisu (napríklad podpisu eID) štatutára danej spoločnosti na kartu užívateľa po registrácii a prihlásení do systému JOSEPHINE. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom

c) vložením dokumentu preukazujúceho osobu štatutára na kartu užívateľa po registrácii, ktorý je podpísaný elektronickým podpisom štatutára, alebo prešiel zaručenou konverziou. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom

d) vložením plnej moci na kartu užívateľa po registrácii, ktorá je podpísaná elektronickým podpisom štatutára aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE a to v pracovné dni v čase 8.00 – 16.00 hod. O dokončení autentifikácie je uchádzač informovaný e-mailom

11/ Autentifikovaný navrhovateľ si po prihlásení do systému JOSEPHINE v prehľade - zozname obchodných verejných súťaží vyberie predmetnú súťaž a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.

**čl. VII**

**Zábezpeka**

1/ Podmienkou účasti v tejto obchodnej verejnej súťaži je zloženie finančnej zábezpeky vo výške **vo výške 5.000,- €** (slovom: päťtisíc eur) na účet vyhlasovateľa **SK70 7500 0000 0000 2587 3633** (ktorý je bezúročný), vedený v ČSOB, a.s., **VS: 7500000123**. Iné formy zloženia zábezpeky nie sú prípustné.

2/ Finančné prostriedky v určenej výške (zábezpeka) musia byť pripísané na účet vyhlasovateľa najneskôr v  deň pred uplynutím lehoty na predkladanie ponúk. Ak finančné prostriedky nebudú zložené na účet vyhlasovateľa podľa týchto podmienok, bude návrh navrhovateľa vylúčený. Všetky poplatky a iné náklady spojené s prevodom finančných prostriedkov na účet vyhlasovateľa znáša navrhovateľ. To znamená, že na účet vyhlasovateľa musí byť pripísaná zábezpeka v plnej výške **5.000,00 €**, inak bude návrh navrhovateľa vylúčený.

3/ Navrhovateľovi, ktorého návrh bude najvýhodnejší, a s ktorým bude uzavretá zmluva, bude zábezpeka započítaná s pohľadávkou vyhlasovateľa na doplatenie kúpnej ceny.

4/ Ostatným navrhovateľom bude zábezpeka vrátená v plnej výške v lehote do 15 pracovných dní od doručenia oznámenia, že v súťaži neboli úspešní podľa čl. VIII bod 8 týchto súťažných podmienok.

5/ Tým navrhovateľom, ktorých návrhy nebudú vyhotovené v súlade s týmito súťažnými podmienkami a budú vylúčení (napr. nepredložia návrh zmluvy podľa týchto súťažných podmienok a pod.) bude zábezpeka vrátená v plnej výške v lehote do 15 pracovných dní odo dňa doručenia oznámenia o vylúčení návrhu z tejto obchodnej verejnej súťaže.

6/ Ak vyhlasovateľ zruší túto obchodnú verejnú súťaž, bezodkladne vráti zábezpeku v zloženej výške navrhovateľom, ktorí ju už zložili.

7/ Ak navrhovateľ odstúpi od svojho návrhu v  lehote viazanosti ponúk (t. z. napr. odmietne uzavrieť zmluvu, alebo nedoplatí zvyšok kúpnej ceny, alebo nebude zapísaný v registri partnerov verejného sektora) prepadne v prospech vyhlasovateľa suma vo výške 100% zloženej zábezpeky (ako sankcia za odstúpenie od návrhu, ktorým je viazaný). Počas lehoty viazanosti návrhov je navrhovateľ viazaný svojím návrhom.

**čl. VIII**

**Vyhodnocovanie návrhov, elektronická aukcia**

1/ Mesto Trenčín vyberie spomedzi predložených návrhov ten, ktorý je najvýhodnejší. Za najvýhodnejší bude vyhlasovateľ považovať návrh navrhovateľa, ktorý splní podmienky určené vyhlasovateľom a bude mať v okamihu skončenia elektronickej aukcie **najvyššiu cenu za kúpu nehnuteľností.**

2/  Po uplynutí lehoty na predloženie návrhov bude uskutočnená elektronická aukcia, ktorá začne dňa **15.08.2023 o 10,00 hod.** Elektronická aukcia sa bude vykonávať prostredníctvom elektronických zariadení - na internetovej adrese: [https://trencin.proebiz.com](https://trencin.proebiz.com/).

Aukcia bude prebiehať v dvoch kolách:

• prípravnom kole a

• aukčnom kole.

V prípravnom kole sa navrhovatelia oboznámia s priebehom a pravidlami eAukcie. Výzva na účasť obsahuje aj údaje týkajúce sa minimálneho kroku zvýšenia ceny, pravidlá predlžovania Aukčného  kola, lehotu platnosti prístupových kľúčov a pod.

Navrhovateľom, ktorí budú vyzvaní na účasť v elektronickej aukcii, bude v Prípravnom kole a v čase uvedenom vo výzve sprístupnená eAukčná sieň, kde si môžu skontrolovať správnosť zadaných vstupných cien, ktoré do eAukčnej siene zadá  vyhlasovateľ (administrátor eAukcie) a to v súlade s pôvodnými predloženými ponukami. Každý navrhovateľ do začiatku Aukčného kola bude vidieť iba svoju ponuku a až do začiatku Aukčného kola ju nemôže meniť. Všetky informácie o prihlásení a priebehu budú uvedené vo Výzve.

Aukčné kolo elektronickej aukcie sa začne a skončí v termínoch a spôsobom uvedeným vo Výzve na účasť v elektronickej aukcii.

3/ Do aukcie budú vyhlasovateľom zaevidovaní len tí navrhovatelia, ktorí predložili platný návrh kúpnej zmluvy, zložili finančnú zábezpeku a splnili všetky podmienky tejto súťaže a bude im zaslaná výzva na účasť v elektronickej aukcii, kde budú môcť jednotliví navrhovatelia ešte upravovať svoje ponukové ceny - podrobnejšie informácie o procese elektronickej aukcie budú uvedené v tejto pozvánke (výzve).

Po vyplnení Prihlášky, v ktorej si zvolí navrhovateľ svoje prístupové meno a heslo, bude mu zaslaný desaťmiestny prístupový kľúč, a až s týmito prístupovými údajmi môže súťažiť v elektronickej aukcii v systéme JOSEPHINE na doméne <https://josephine.proebiz.com>.

4/ Vyhlasovateľ oznámi úspešnosť návrhu navrhovateľovi najneskôr do 15 pracovných dní po ukončení elektronickej aukcie, alebo do 15 pracovných dní po uplynutí lehoty na predkladanie ponúk v prípade, ak sa elektronická aukcia podľa čl. II bod 5/ týchto súťažných podmienok neuskutočnila, a to písomným oznámením zaslaným v systéme JOSEPHINE. S ohľadom na skutočnosť, že Záverečná správa z vykonaného geologického prieskumu, ktorá tvorí prílohu č. 3 týchto súťažných podmienok bola vypracovaná na základe orientačného geologického prieskumu životného prostredia a podľa záverov tejto správy sa pre spresnenie rozsahu a miery znečistenia odporúča realizovať podrobný geologický prieskum životného prostredia s analýzou rizika a štúdiou uskutočniteľnosti sanácie, spolu s písomným oznámením podľa predchádzajúcej vety vyhlasovateľ vyzve navrhovateľa na vyjadrenie, či pristúpi k vypracovaniu podrobného geologického prieskumu predmetu kúpy v záujme zistenia presného rozsahu vád predmetu kúpy spôsobených ekologickou záťažou. Navrhovateľ je povinný v lehote do 3 pracovných dní od doručenia tohoto podania oznámiť (v systéme JOSEPHINE) vyhlasovateľovi, či možnosť vyhotovenia podrobného geologického prieskumu využije. V prípade, ak sa navrhovateľ rozhodne nevyužiť možnosť vyhotoviť podrobný geologický posudok, berie na vedomie, že kúpnu zmluvu uzatvára s rizikom, že ekologická záťaž na predmete kúpy môže byť vo väčšom množstve alebo rozsahu, než podľa Záverečnej správy z Geologického prieskumu životného prostredia.

5/ V prípade, ak navrhovateľ využije možnosť nechať vypracovať podrobný geologický posudok, je povinný zabezpečiť jeho vypracovanie v lehote do 60 dní odo dňa doručenia oznámenia vyhlasovateľovi podľa poslednej vety bodu 4 tohto článku týchto súťažných podmienok, t.j. oznámenia, že možnosť vypracovať posudok využije. V takomto prípade je navrhovateľ viazaný svojou ponukou v tejto súťaži po dobu 180 dní odo dňa predloženia ponuky. Po vypracovaní podrobného geologického prieskumu je navrhovateľ povinný predložiť jedno vyhotovenie správy z tohto prieskumu do 3 pracovných dní odo dňa jeho vypracovania vyhlasovateľovi. V prípade, ak podľa predloženej správy z podrobného geologického posudku budú zistené väčší rozsah alebo vyššia miera znečistenia nehnuteľností ako v porovnaní s výsledkami správy, ktorá tvorí prílohu č. 3 týchto súťažných podmienok, je navrhovateľ oprávnený písomne odstúpiť od svojej ponuky, a to v lehote do 10 dní odo dňa vypracovania správy z podrobného geologického prieskumu. V takom prípade vyhlasovateľ oznámi zrušenie súťaže a vráti všetkým uchádzačom, vrátane úspešného navrhovateľa finančnú zábezpeku.

6/ V prípade, ak úspešný uchádzač odstúpi od svojej ponuky podľa bodu 5 tohto článku týchto súťažných podmienok, je vyhlasovateľ oprávnený odkúpiť správu z vykonaného podrobného geologického prieskumu za účelom jeho ďalšieho použitia za kúpnu cenu (vrátane prípadných potrebných licencií) najviac 1.000,- €. V prípade, ak k odkúpeniu správy z vykonaného podrobného geologického prieskumu podľa tohto bodu nedôjde, je vyhlasovateľ na výzvu navrhovateľa povinný navrhovateľovi vrátiť vyhotovenie správy z podrobného geologického posudku, ktoré mu navrhovateľ odovzdal podľa bodu 5 tohto článku týchto súťažných podmienok.

7/ Vyhlasovateľ zverejní vyhodnotenie obchodnej verejnej súťaže na webovej stránke Mesta Trenčín v sekcii, kde bola vyhlásená táto obchodná verejná súťaž, a to v lehote:

1. do 20 pracovných dní po ukončení elektronickej aukcie alebo uplynutí lehoty na predkladanie ponúk, ak sa elektronická aukcia podľa čl. II ods. 5/ týchto súťažných podmienok neuskutočnila, v prípade, ak úspešný navrhovateľ oznámil v lehote podľa bodu 4/ tohto článku súťažných podmienok, že nevyužije možnosť pred uzatvorením kúpnej zmluvy vypracovať podrobný geologický prieskum nehnuteľností alebo ak sa navrhovateľ v tejto lehote nevyjadrí,
2. 120 pracovných dní po ukončení elektronickej aukcie alebo uplynutí lehoty na predkladanie ponúk, ak sa elektronická aukcia podľa čl. II ods. 5/ týchto súťažných podmienok neuskutočnila v prípade, ak úspešný navrhovateľ využil možnosť vypracovať podrobný geologický prieskum a na základe jeho výsledkov v určenej lehote podľa bodu 5/ tohto článku súťažných podmienok neodstúpil od svojej ponuky.

8/ Vyhlasovateľ bez zbytočného odkladu upovedomí účastníkov súťaže, ktorí v súťaži neuspeli, že ich návrhy sa odmietli.

9/ Pre účely tejto súťaže sa za úspešného navrhovateľa považuje navrhovateľ, ktorý v momente ukončenia elektronickej aukcie bude ponúkať najvyššiu cenu. Účasť v elektronickej aukcii však pre navrhovateľov nie je povinná.

10/ Úspešný navrhovateľ v elektronickej aukcii **je povinný** do 15 pracovných dní od zverejnenia vyhodnotenia obchodnej verejnej súťaže na webovej stránke Mesta Trenčín:

* doplatiť rozdiel medzi cenou, ktorú navrhol a zloženou finančnou zábezpekou, na účet vyhlasovateľa uvedený v záhlaví týchto súťažných podmienok
* doručiť na Útvar majetku mesta Mestského úradu v Trenčíne podpísanú kúpnu zmluvu v potrebnom počte vyhotovení, s doplnením vysúťaženej kúpnej ceny v elektronickej aukcii,  doplnením účelu kúpy a doplnením identifikačných údajov úspešného navrhovateľa.

V prípade, ak navrhovateľ v stanovenej lehote nezaplatí zvyšok kúpnej ceny platí, že od svojho návrhu odstúpil a prepadne mu 100% zloženej zábezpeky.

11/ Kúpna zmluva s úspešným navrhovateľom bude podpísaná oprávneným zástupcom vyhlasovateľa a návrh na jej vklad do katastra nehnuteľností bude podaný za kumulatívneho splnenia nasledovných podmienok:

* úspešný navrhovateľ zaplatil celú kúpnu cenu v zmysle týchto podmienok,
* úspešný navrhovateľ je zapísaný v registri partnerov verejného sektora.

12/ V súlade so zákonom č. 315/2016 Z.z. o registri partnerov verejného sektora a o zmene a doplnení niektorých zákonov, je úspešný navrhovateľ povinný dať sa zapísať do tohto registra tak, aby bol zapísaný  v lehote do 30 dní od zverejnenia vyhodnotenia obchodnej verejnej súťaže na webovej stránke Mesta Trenčín. V prípade, ak je úspešný navrhovateľ už zapísaný v registri partnerov verejného sektora, tak musí mať zápis zaktualizovaný (t.z. musí overiť identifikáciu konečného užívateľa výhod) tak, aby bolo dodržané ustanovenie § 11 zákona č. 315/2016 Z.z. o registri partnerov verejného sektora a o zmene a doplnení niektorých zákonov. Nesplnenie tejto požiadavky (na zápis alebo overenie) bude považované za odstúpenie úspešného navrhovateľa od jeho návrhu, čo bude mať za následok prepadnutie zábezpeky.

**čl. IX**

**Ostatné ustanovenia**

1/ Vyhlasovateľ – Mesto Trenčín si vyhradzuje právo odmietnuť všetky predložené návrhy a neuzavrieť zmluvu so žiadnym navrhovateľom**.**

2/ Kontaktné osoby zodpovedné za priebeh súťaže:

Ing. Gabriela Vanková, tel. 0902 911 150, e-mail: [gabriela.vankova@trencin.sk](mailto:gabriela.vankova@trencin.sk),

Andrea Fraňová, tel. 0902 911 914, e-mail: [andrea.franova@trencin.sk](mailto:andrea.franova@trencin.sk).

**3/ V prípade technických otázok a problémov s elektronickým aukčným systémom je potrebné kontaktovať dodávateľa Proebiz, tel.č. +421220255999 resp.** [**houston@proebiz.com**](mailto:houston@proebiz.com)**.**

**Pred spustením vstupného kola odporúčame záujemcom zoznámiť sa s elektronickým aukčným systémom na adrese** [**http://trencin.proebiz.com**](http://trencin.proebiz.com) **v časti „pravidlá“.**

4/ Vyhlasovateľ si vyhradzuje právo zmeniť uverejnené podmienky súťaže alebo súťaž zrušiť a to za podmienky, že zmenu alebo zrušenie uverejní rovnakým spôsobom ktorým vyhlásil podmienky súťaže.

5/ Navrhovatelia nemajú nárok na úhradu nákladov spojených s účasťou v tejto súťaži.

6/ Navrhovatelia sú svojimi návrhmi viazaní lehotou viazanosti ponúk v zmysle článku IV. Navrhovatelia sú svojim návrhom viazaní do 180 dní (najneskôr po uplynutí toho dátumu, pokiaľ nedôjde k uzavretiu zmluvy, bude zábezpeka vrátená, ak tak nebolo v zmysle týchto podmienok urobené skôr).

.................................................

Mgr. Richard Rybníček

primátor mesta Trenčín

Príloha č. 1

**ČESTNÉ VYHLÁSENIE**

Týmto ja, dolupodpísaný ........................................................., trvale bytom/so sídlom ..........................................................., (ako navrhovateľ, resp. oprávnený zástupca navrhovateľa:........................................) čestne vyhlasujem, že súhlasím so súťažnými podmienkami obchodnej verejnej súťaže: Predaj nehnuteľností : **„Pozemky v areáli priemyselnej zóny na Bratislavskej ulici“** , ktorú vyhlásilo Mesto Trenčín.

Zároveň vyhlasujem, že som si vedomý, že som svojím predloženým návrhom v tejto obchodnej verejnej súťaži viazaný po dobu lehoty viazanosti a v prípade, ak od svojho návrhu pred uplynutím tejto doby odstúpim alebo nepredložím upravený návrh kúpnej zmluvy v zmysle súťažných podmienok tejto obchodnej verejnej súťaže, alebo nedoplatím zvyšok kúpnej ceny tak ako je uvedené v súťažných podmienkach tejto verejnej obchodnej súťaže, prepadne mi 100% zábezpeky, ktorú som zložil na účet vyhlasovateľa (ako sankcia za odstúpenie od návrhu, ktorým som viazaný).

**Prehlasujem, že:**

1. som bol oboznámený s výsledkami geologického prieskumu popísanými v dokumente „Geologický prieskum životného prostredia na parc.č. 801/1, 803/30, k.ú. Záblatie“,
2. som si vedomý existencie predmetnej ekologickej záťaže na prevádzanej nehnuteľnosti a všetkých obmedzení súvisiacich s jej existenciou, najmä prípadnej nutnosti odstránenia tejto ekologickej záťaže pred uskutočnením dohodnutej výstavby podľa zmluvy,
3. kupujem prevádzanú nehnuteľnosť v stave, v akom sa nachádza ku dňu uzatvorenia zmluvy (vrátane jestvujúcej ekologickej záťaže), t.j. nebudem si uplatňovať u predávajúceho v budúcnosti žiadne vady prevádzanej nehnuteľnosti z titulu existencie predmetnej ekologickej záťaže,
4. s ohľadom na skutočnosť, že Mesto Trenčín nie je pôvodcom environmentálnej záťaže, ak budem úspešný navrhovateľ tak sa podpisom kúpnej zmluvy zaviažem nahradiť mestu Trenčín všetky náklady na vypracovanie a realizáciu plánu prác na odstránenie tejto záťaže v prípade, ak ako povinná osoba podľa § 4 zákona č. 409/2011 Z.z. o  niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov, prípadne jedna z povinných osôb, bude určené Mesto Trenčín a bude povinné túto ekologickú záťaž odstrániť.

V ......................, dňa ................

..................................................................

Meno a priezvisko oprávneného zástupcu

príp. pečiatka